Massiv omtale gør det lettere at tiltrække turister og gør samtidig århusianerne stolte. Begge dele er vigtige, siger eksperter.

Annonce

Store, udenlandske medier står i kø for at rose Aarhus i år. Fra tre brandingeksperter, Århus Stiftstidende har talt med, lyder det: »Den form for reklame er helt ubetalelig.«

Siden januar har både The New York Times, magasinet Vogue og den store britiske avis Daily Mail været på banen med rosende artikler om Aarhus.

Sammen med The Guardian, spaniens største avis, El Pais, og det store rejsemagasin Travel + Leisure.

»Den slags artikler får andre til at tale om Aarhus, og det er den bedste position, en by kan komme i. Det er den slags samtaler, der skaber et brand. Se blot på København, som de seneste år har fået en lignende positiv omtale. Efterhånden er der blevet skabt en udpræget positiv interesse og stemning omkring byen, og det samme sker nu i Aarhus,« siger Rune Dalgaard, der er ekspert i citybranding i bureauet Advice.

Det allervigtigste ved omtalen er måske, at den kan få borgerne til at se på byen med nye øjne. Den kan øge selvtilliden.

»Når folk føler, at de bor i en fantastisk by, smitter det af«, siger Rune Dalgaard.

»Flere ting kan lade sig gøre, når selvtilliden er i top - også i erhvervslivet. Og det er ikke bare noget, jeg siger - det er der forsket i,« siger Nikolaj Stagis, administrerende direktør i brandbureauet Stagis A/S.

Borgmester Jacob Bundsgaard (S) tror også, at den positive omtale kan betyde noget for århusianernes selvforståelse.